**PROJEKTNI ZADATAK**

Izrada projektne dokumentacije za dogradnju i rekonstrukciju

zgrade matične škole OŠ MITNICA

na adresi Fruškogorska 2, Vukovar

(k.č. 4168/9, k.o. Vukovar)

Klasa: 361-01/19-01/01

Urbroj: 2188-106-01-19-01

U Vukovaru, 20. studenog 2019.

SADRŽAJ:

1. Opis postojećeg stanja
2. Svrha i ciljevi
3. Podatci o potrebnim radovima
4. Zahtjevi za ponuditelje – projektante
5. OPIS POSTOJEĆEG STANJA

Zgrada Osnovne škole Mitnica nalazi se u naselju Mitnica u Vukovaru i namijenjena je odgojno-obrazovnoj djelatnosti. Pristup zgradi moguć je iz ulica Fruškogorska i Bartola Kašića. Smještena je na katastarskoj čestici broj 4168/9, katastarska općina Vukovar, ukupne površine 17 618 m². Postojeća je zgrada prizemna i zauzima površinu od 2630 m². Tijekom radova s ciljem poboljšanja energetske učinkovitosti, koji su završeni 2019. godine, postavljena je vanjska troslojna PVC stolarija, nova vanjska ovojnica zgrade, te je izmijenjeno postrojenje za grijanje kako bi se koristilo ekološki prihvatljivo gorivo (peleti). Zgradu OŠ Mitnica čini:

* 14 učionica od kojih je 7 specijaliziranih i 7 općih učionica
* 6 kabineta za učitelje
* školska knjižnica
* 4 ureda (tajništvo, ravnatelj, računovodstvo, pedagog)
* zbornica
* manja kuhinja blagovaonica
* sportska dvorana s dvije svlačionice, kabinetom i spremištem za TZK
* manji prostor za arhiv
* 2 sanitarna čvora za učenika
* 1 sanitarni čvor za djelatnike
* kotlovnica
* prostori hola i hodnici

Postojeća zgrada prostorno nije dostatna za ostvarivanje aktivnosti u Školi u skladu s pedagoškim standardom i organiziranje jednosmjenske nastave.

1. SVRHA I CILJEVI

Osnovna svrha dogradnje i rekonstrukcije zgrade Osnovne škole Mitnica jest poboljšanje pedagoškog standarda sa sljedećim ciljevima:

* Organizacija nastave u jednoj (smjeni)
* Mogućnost produženog boravka za sve učenike u potrebi
* Mogućnost pripremanja toplog obroka za sve učenike
* Provođenje brojnih različitih izvannastavih aktivnosti
* Razvoj rada školske zadruge u cilju odgoja za poduzetništvo
* Mogućnost organiziranja izvanškolskih aktivnosti učenika u poslijepodnevnim satima u prostorijama škole (sportske aktivnosti, škole stranih jezika, kulturne aktivnosti…)
* Suradnja s lokalnom zajednicom u različitim aktivnostima i projektima za dobrobit lokalnog stanovništva.
1. PODACI O POTREBNIM RADOVIMA

Kako bi se cjelokupna nastava mogla provoditi u jednoj smjeni, a ostale aktivnosti u nastavku dana, te kako bismo poboljšali pedagoški standard i omogućili učenicima, učiteljima i roditeljima kvalitetniji rad potrebno je sljedeće:

1. Dogradnja 5 učionica površine 54 m²
2. Dogradnja 1 učionice za Informatiku površine 60 m² sa svom potrebnom infrastrukturom
3. Dogradnja prostora za produženi boravak učenika površine cca 50 m²
4. Dogradnja sanitarnog čvora za učenike
5. Dogradnja sanitarnog čvora za osoblje škole
6. Dogradnja 4 kabineta površine cca 16 m² s grijanjem, strujom, internetom
7. Dogradnja prostora za arhiv površine cca 25 m²
8. Dogradnja radionice za domara površine cca 25 m²
9. Dogradnja spremišta za strojeve i alate površine cca 25 m²
10. Dogradnja garaže za strojeve površine cca 30 m²
11. Dogradnja radionice za tehničku kulturu, rad zadruge i domaćinstvo površine cca 50 m²
12. Dogradnja 6 ureda (ravnatelj 25-30m²), (tajnik, računovodstvo, pedagog, psiholog, defektolog – svaki cca 15 m²)
13. Dogradnja multimedijske dvorane (cca 300 m²)
14. Proširenje kuhinje
15. Proširenje blagovaonice (za cca 100 do 150 učenika)
16. Proširenje knjižnice (za cca 30 m²)
17. Proširenje zbornice na prostor sadašnjih ureda
18. Uređenje portirnice/prostora za tehničko osoblje (spremačice).

Svi radovi trebaju biti izvedeni u skladu s energetskom učinkovitosti postojećeg objekta. U svim prostorima potreban je sustav grijanja, električne energije, vodovodni priključak i Internet. Potrebno je omogućiti pristup osobama s invaliditetom.

1. ZAHTJEVI ZA PONUDITELJE – PROJEKTANTE

Ponuditelj - projektant je dužan u skladu s projektnim zadatkom izraditi:

1. Snimak postojećeg stanja cjelokupne zone zahvata rekonstrukcije
2. ~~Idejni projekt, kojim mora ponuditi održivo, ekonomski i financijski isplativo, energetski učinkovito i ekološki osviješteno rješenje. Nakon usvajanja konačnog Idejnog projekta od strane Škole, projektant u redovitoj koordinaciji sa Školom izrađuje daljnje potrebne dijelove projekata i druge priloge sukladno navedenom opsegu poslova. Idejno rješenje mora biti izrađeno sukladno pozitivnim zakonskim i pod zakonskim propisima koji reguliraju područje prostornog uređenja i gradnje, pravilima i običajima struke do razine potrebne za pribavljanje posebnih uvjeta u skladu s kojima mora biti izrađen Glavni projekt.~~

2. Opis i prikaz građevine (više varijanti rješenja, gdje projektant zajedno sa Investitorom odabire konačno rješenje, temeljem kojega se izrađuje Glavni projekt)

1. Glavni projekt, koji mora biti izrađen sukladno Zakonu o gradnji (''Narodne novine" 153/13, 20/17, 39/19), Pravilniku o obveznom sadržaju i opremanju projekata građevina ( ''Narodne novine", 64/14, 41/15, 105/15, 61/16, 20/17), te drugim za predmetni zahvat relevantnim zakonima, pravilnicima, normama i pravilima struke. Glavni projekt mora sadržavati sve propisane dijelove, te mora biti izrađen u svrhu ishođenja potrebnih suglasnosti i dozvola za početak građenja.
2. Troškovnik za izvođenje svih potrebnih radova predviđenih projektom, u svrhu provođenja postupka javne nabave, mora biti u skladu sa Zakonom o javnoj nabavi (''Narodne novine" 120/16).
3. Izvedbeni projekt, koji sadrži odgovarajuće projekte pojedinih struka kojima se razrađuje tehničko rješenje rekonstrukcije građevine, radi ispunjenja uvjeta određenih u glavnom projektu.
4. Vremenski rokovi izvršenja usluga i podaci o plaćanju bit će utvrđeni Ugovorom, sukladno Zakonu o gradnji(''Narodne novine" 153/13, 20/17, 39/19) i izvršenjima javnopravnih tijela.
5. Ponuditelj se obvezuje na osobni dolazak glavnog projektanta i po potrebi ostalih projektanata na redovite koordinacije sa stručnim timom OŠ MITNICA, Fruškogorska 2, Vukovar. Održavanje stručnih koordinacija biti će redovito tijekom vremena izvršenja posla. Također, projektant je dužan pisano (sažeto) izvijestiti naručitelja o dinamici i tekućoj problematici vezano za izradu ugovorene tehničke dokumentacije u ugovorenim rokovima.
6. Ponuditelj se obvezuje na suradnju sa svim javnim poduzećima, pravnim osobama s javnim ovlastima te drugim tijelima koja mogu dati podatke relevantne za izradu Glavnog projekta, te na ishođenje potrebnih suglasnosti i dozvola za građenje. Troškove neophodnih revizija Glavnog projekta snositi će Naručitelj, koji će provesti i odgovarajući postupak odabira revidenata nakon što se u dogovoru s projektantom utvrdi potreba za revizijom. U odgovarajućim troškovničkim stavkama glavnog projekta treba uvrstiti i izradu izvedbenog projekta/razrade i sl. tamo gdje je to potrebno, budući da se predviđa da bi se izrada toga dijela tehničke dokumentacije povjerila ugovornom izvođaču radova.
7. Projektant se obvezuje na suradnju i redovitu komunikaciju s s investitorom i po potrebi s izvođačem radova.
8. Projektnu dokumentaciju potrebno je izraditi u pet (5) primjerka u grafičkom obliku i na CD-u u originalnom grafičkom formatu s opaskom da će se moći koristiti isključivo za potrebe daljnje razrade tehničke dokumentacije i izvođenja zahvata od strane pravnih subjekata koji će predmetne radnje izvoditi.